title: Vykonávacie nariadenie Rady (EÚ) 2021/478 z 22. marca 2021, ktorým sa vykonáva nariadenie (EÚ) 2020/1998 o reštriktívnych opatreniach proti závažnému porušovaniu a zneužívaniu ľudských práv

text:
                  22.3.2021

                  SK

                  Úradný vestník Európskej únie

                  LI 99/1

         VYKONÁVACIE NARIADENIE RADY (EÚ) 2021/478
         z 22. marca 2021,
         ktorým sa vykonáva nariadenie (EÚ) 2020/1998 o reštriktívnych opatreniach proti závažnému porušovaniu a zneužívaniu ľudských práv
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2020/1998 zo 7. decembra 2020 o reštriktívnych opatreniach proti závažnému porušovaniu a zneužívaniu ľudských práv (1), a najmä na jeho článok 14 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 7. decembra 2020 prijala nariadenie (EÚ) 2020/1998.

                     (2)

                     Únia a jej členské štáty 8. decembra 2020 vo vyhlásení vysokého predstaviteľa v mene Európskej únie o globálnom sankčnom režime EÚ v oblasti ľudských práv opätovne potvrdili svoje pevné odhodlanie presadzovať a chrániť ľudské práva na celom svete. Globálny sankčný režim EÚ v oblasti ľudských práv zdôrazňuje odhodlanie Únie posilniť svoju úlohu pri riešení závažného porušovania ľudských práv na celom svete. Účinné uplatňovanie ľudských práv všetkými ľuďmi je strategickým cieľom Únie. Rešpektovanie ľudskej dôstojnosti, slobody, demokracie, rovnosti, právneho štátu a dodržiavanie ľudských práv sú základnými hodnotami Únie a jej spoločnej zahraničnej a bezpečnostnej politiky.

                     (3)

                     Rada 2. marca 2021 prijala rozhodnutie (SZBP) 2021/372 (2) a vykonávacie nariadenie (EÚ) 2021/371 (3), ktorým sa označili štyri fyzické osoby s ruskou štátnou príslušnosťou, ktoré sa podieľali na závažnom porušovaní ľudských práv v Rusku vrátane svojvoľného zatýkania a zadržiavania, ako aj rozsiahleho a systematického potláčania slobody pokojného zhromažďovania a združovania a slobody presvedčenia a prejavu.

                     (4)

                     Únia je naďalej hlboko znepokojená závažným porušovaním ľudských práv v rôznych častiach sveta, ako sú mučenie, popravy bez riadneho konania, nedobrovoľné zmiznutia alebo systematické využívanie nútenej práce, ktoré páchajú fyzický osoby a subjekty v Číne, Kórejskej ľudovodemokratickej republike (KĽDR), Líbyi, Eritrei, Južnom Sudáne a Rusku.

                     (5)

                     V tejto súvislosti by sa na zoznam fyzických alebo právnických osôb, subjektov alebo orgánov, na ktoré sa vzťahujú reštriktívne opatrenia, uvedený v prílohe I k nariadeniu (EÚ) 2020/1998 malo zaradiť 11 osôb a štyri subjekty.

                     (6)

                     Nariadenie (EÚ) 2020/1998 by sa preto malo zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha I k nariadeniu (EÚ) 2020/1998 sa mení tak, ako je uvedené v prílohe k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. marca 2021

                  Za Radu

                  predseda

               J. BORRELL FONTELLES

            (1)  Ú. v. EÚ L 410 I, 7.12.2020, s. 1.

            (2)  Rozhodnutie Rady (SZBP) 2021/372 z 2. marca 2021, ktorým sa mení rozhodnutie (SZBP) 2020/1999 o reštriktívnych opatreniach proti závažnému porušovaniu a zneužívaniu ľudských práv (Ú. v. EÚ L 71 I, 2.3.2021, s. 6).

            (3)  Vykonávacie nariadenie Rady (EÚ) 2021/371 z 2. marca 2021, ktorým sa vykonáva nariadenie (EÚ) 2020/1998 o reštriktívnych opatreniach proti závažnému porušovaniu a zneužívaniu ľudských práv (Ú. v. EÚ L 71 I, 2.3.2021, s. 1).

            PRÍLOHA
            Príloha I k nariadeniu (EÚ) 2020/1998 sa mení takto:

                        1.

                        Zoznam fyzických osôb uvedený v časti A („Fyzické osoby“) sa mení takto:

                                    a)

                                    záhlavie druhého stĺpca („Meno a priezvisko (Prepis z ruštiny)“) sa nahrádza „Meno a priezvisko (Prepis do latinského písma)“;

                                    b)

                                    záhlavie tretieho stĺpca („Meno a priezvisko (v ruštine)“) sa nahrádza „Meno a priezvisko“;

                                    c)

                                    dopĺňajú sa tieto záznamy:

                                                Meno a priezvisko (Prepis do latinského písma)

                                                Meno a priezvisko

                                                Identifikačné údaje

                                                Odôvodnenie zariadenia do zoznamu

                                                Dátum zaradenia do zoznamu

                                                „5.

                                                ZHU Hailun

                                                朱海仑 (v čínštine)

                                                Funkcia(-e): Bývalý podpredseda 13. ľudového kongresu Ujgurskej autonómnej oblasti Sin-ťiang (Xinjiang Uyghur Autonomous Region – XUAR)
                                                Dátum narodenia: január 1958
                                                Miesto narodenia: Lianshui, Jiangsu (Čína)
                                                Štátna príslušnosť: Čína
                                                Pohlavie: mužské

                                                Bývalý tajomník výboru pre politické a právne záležitosti Ujgurskej autonómnej oblasti Sin-ťiang (XUAR) a bývalý zástupca tajomníka výboru strany v XUAR (v rokoch 2016 až 2019). Bývalý podpredseda 13. ľudového kongresu XUAR – regionálneho zákonodarného orgánu (od roku 2019 do februára 2021).

                                                22. 3. 2021

                                                Zhu Hailun bol ako tajomník výboru pre politické a právne záležitosti XUAR (v rokoch 2016 až 2019) zodpovedný za udržiavanie vnútornej bezpečnosti a presadzovanie práva v XUAR. V tejto kľúčovej politickej funkcii bol zodpovedný za dohľad nad rozsiahlym programom sledovania, zadržiavania a indoktrinácie zameraným na Ujgurov a osoby z iných moslimských etnických menšín a za vykonávanie tohto programu. Zhu Hailun bol označený za „architekta“ tohto programu. Je preto zodpovedný za závažné porušovanie ľudských práv v Číne, najmä za rozsiahle zadržiavanie Ujgurov a osôb z iných moslimských etnických menšín.

                                                Zhu Hailun ako podpredseda 13. ľudového kongresu XUAR (od roku 2019 do februára 2021) mal i naďalej rozhodujúci vplyv v XUAR, kde doteraz prebieha rozsiahly program sledovania, zadržiavania a indoktrinácie zameraný na Ujgurov a osoby z iných moslimských etnických menšín a za vykonávanie tohto programu.

                                                6.

                                                WANG Junzheng

                                                王君正 (v čínštine)

                                                Funkcia(-e): Tajomník strany Výrobného a stavebného zboru Sin-ťiang (Xinjiang Production and Construction Corps – XPCC) a zástupca tajomníka výboru strany čínskej Ujgurskej autonómnej oblasti Sin-ťiang. Politický komisár XPCC a generálny riaditeľ China Xinjian Group.
                                                Dátum narodenia: máj 1963
                                                Miesto narodenia: Linyi, Shandong (Čína)
                                                Štátna príslušnosť: Čína
                                                Pohlavie: mužské

                                                Od apríla 2020 tajomník strany Výrobného a stavebného zboru Sin-ťiang (Xinjiang Production and Construction Corps – XPCC) a zástupca tajomníka výboru strany čínskej Ujgurskej autonómnej oblasti Sin-ťiang (XUAR) a od mája 2020 politický komisár XPCC. Bývalý tajomník výboru pre politické a právne záležitosti XUAR (od februára 2019 do septembra 2020). Wang Junzheng vykonáva tiež iné vysoké funkcie v XPCC.
                                                XPCC je hospodárska a polovojenská organizácia vlastnená štátom v XUAR, ktorá vykonáva správnu moc a kontroluje hospodársku činnosť v oblasti Sin-ťiang.

                                                22. 3. 2021

                                                Wang Junzheng bol ako tajomník strany a politický komisár XPCC od roku 2020 zapojený do dohľadu nad všetkými politikami, ktoré vykonával XPCC. V týchto funkciách je zodpovedný za závažné porušovanie ľudských práv v Číne, najmä za rozsiahle zadržiavanie Ujgurov a osôb z iných moslimských etnických menšín a ponižujúce zaobchádzanie s nimi, ako aj systematické porušovanie ich slobody náboženského vyznania a viery, okrem iného v súvislosti s vykonávaním rozsiahleho programu sledovania, zadržiavania a indoktrinácie zameraného na Ujgurov a osoby z iných moslimských etnických menšín zo strany XPCC.

                                                Je tiež zodpovedný za systematické využívanie Ujgurov a osôb z iných moslimských etnických menšín na nútené práce zo strany XPCC, a to najmä na bavlníkových plantážach.
                                                Wang Junzheng sa ako zástupca tajomníka výboru strany XUAR od roku 2020 zúčastňoval na dozore nad všetkými bezpečnostnými politikami vykonávanými v Sin-ťiangu vrátane uvedeného programu zameraného na Ujgurov a iné moslimské etnické skupiny. Wang Junzheng bol ako tajomník výboru pre politické a právne záležitosti XUAR (od februára 2019 do septembra 2020) zodpovedný za udržiavanie vnútornej bezpečnosti a presadzovanie práva v XUAR. V tejto kľúčovej politickej funkcii bol zodpovedný za dohľad nad uvedeným programom a za jeho vykonávanie.

                                                7.

                                                WANG Mingshan

                                                王明山 (v čínštine)

                                                Funkcia(-e): Člen predsedníctva výboru strany Ujgurskej autonómnej oblasti Sin-ťiang (XUAR) a tajomník výboru pre politické a právne záležitosti XUAR.
                                                Dátum narodenia: január 1964
                                                Miesto narodenia: Wuwei, Gansu (Čína)
                                                Štátna príslušnosť: Čína
                                                Pohlavie: mužské

                                                Člen predsedníctva výboru strany Ujgurskej autonómnej oblasti Sin-ťiang (XUAR) a tajomník výboru pre politické a právne záležitosti XUAR od septembra 2020. Od roku 2017 do januára 2021 bývalý riaditeľ a zástupca tajomníka strany Úradu verejnej bezpečnosti oblasti Sin-ťiang (Xinjiang Public Security Bureau – XPSB).

                                                22. 3. 2021

                                                Wang Mingshan je od septembra 2020 ako tajomník výboru pre politické a právne záležitosti XUAR zodpovedný za udržiavanie vnútornej bezpečnosti a presadzovanie práva v XUAR. V tejto kľúčovej politickej funkcii je zodpovedný za dohľad nad rozsiahlym programom sledovania, zadržiavania a indoktrinácie zameraným na Ujgurov a osoby z iných moslimských etnických menšín.

                                                Ako bývalý riaditeľ a zástupca tajomníka strany XPSB (od roku 2017 do januára 2021) mal kľúčovú pozíciu v bezpečnostnom aparáte oblasti Sin-ťiang a bol priamo zodpovedný za vykonávanie uvedeného programu. XPSB najmä implementovala integrovanú platformu spoločných operácií (Integrated Joint Operations Platform – IJOP) – program v oblasti veľkých dát (big data), ktorý sa používa na sledovanie miliónov Ujgurov v oblasti Sin-ťiang, a na označovanie tých, ktorí sú považovaní za „potenciálnu hrozbu“ a následne zadržiavaní v detenčných táboroch.
                                                Wang Mingshan je v tejto funkcii a v rámci predchádzajúcich funkcií bol zodpovedný závažné porušovanie ľudských práv v Číne, najmä za rozsiahle svojvoľné zadržiavanie Ujgurov a osôb z iných moslimských etnických menšín a ponižujúce zaobchádzanie s nimi, ako aj za systematické porušovanie ich slobody náboženského vyznania a viery.

                                                8.

                                                CHEN Mingguo

                                                陈明国
                                                (v čínštine)

                                                Funkcia(-e): Riaditeľ Úradu verejnej bezpečnosti oblasti Sin-ťiang (XPSB) a podpredseda ľudovej vlády Ujgurskej autonómnej oblasti Sin-ťiang (XUAR).
                                                Dátum narodenia: október 1966
                                                Miesto narodenia: Yilong, Sichuan (Čína)
                                                Štátna príslušnosť: Čína
                                                Pohlavie: mužské

                                                Od januára 2021 riaditeľ Úradu verejnej bezpečnosti oblasti Sin-ťiang (XPSB) a podpredseda ľudovej vlády Ujgurskej autonómnej oblasti Sin-ťiang (XUAR).

                                                22. 3. 2021

                                                Chen Mingguo zastáva ako riaditeľ XPSB kľúčovú funkciu v bezpečnostnom aparáte oblasti Sin-ťiang a je priamo zapojený do vykonávania rozsiahleho programu sledovania, zadržiavania a indoktrinácie zameraného na Ujgurov a osoby z iných moslimských etnických menšín. XPSB najmä implementovala integrovanú platformu spoločných operácií (Integrated Joint Operations Platform – IJOP) – program v oblasti veľkých dát (big data), ktorý sa používa na sledovanie miliónov Ujgurov v oblasti Sin-ťiang, a na označovanie tých, ktorí sú považovaní za „potenciálnu hrozbu“ a následne zadržiavaní v detenčných táboroch. Chen Mingguo je preto zodpovedný závažné porušovanie ľudských práv v Číne, najmä za svojvoľné zadržiavanie Ujgurov a osôb z iných moslimských etnických menšín a ponižujúce zaobchádzanie s nimi, ako aj za systematické porušovanie ich slobody náboženského vyznania a viery.

                                                9.

                                                JONG Kyong-thaek (alias CHO’NG, Kyo’ng-t’aek)

                                                정경택
                                                (v kórejčine)

                                                Funkcia(-e): minister štátnej bezpečnosti Kórejskej ľudovodemokratickej republiky (KĽDR)
                                                Dátum narodenia: medzi 1. 1. 1961 a 31. 12. 1963
                                                Štátna príslušnosť: Severná Kórea
                                                Pohlavie: mužské

                                                Jong Kyong-thaek od roku 2017 ministrom štátnej bezpečnosti Kórejskej ľudovodemokratickej republiky (KĽDR).
                                                Ministerstvo štátnej bezpečnosti KĽDR je jednou z hlavných inštitúcií zodpovedných za vykonávanie represívnych bezpečnostných politík KĽDR zameraných na identifikáciu a potláčanie politických disidentov, vstupu „podvratných“ informácií zo zahraničia a akéhokoľvek iného správania považovaného za závažnú politickú hrozbu pre politický systém a jeho vedenie.

                                                22. 3. 2021

                                                Jong Kyong-thaek je ako minister štátnej bezpečnosti zodpovedný za závažné porušovanie ľudských práv v KĽDR, najmä za mučenie a iné kruté, neľudské alebo ponižujúce zaobchádzanie alebo trestanie, mimosúdne a svojvoľné popravy a zabitia a popravy a zabitia bez riadneho konania, nedobrovoľné zmiznutia osôb a svojvoľné zatýkanie a zadržiavanie, ako aj rozšírené nútené práce a sexuálne násilie voči ženám.

                                                10.

                                                RI Yong Gil
                                                (alias RI Yong Gi, RI Yo’ng-kil, YI Yo’ng-kil)

                                                리영길
                                                (v kórejčine)

                                                Funkcia(-e): minister sociálneho zabezpečenia Kórejskej ľudovodemokratickej republiky (KĽDR)
                                                Dátum narodenia: 1955
                                                Štátna príslušnosť: Severná Kórea
                                                Pohlavie: mužské

                                                Ri Yong Gil je od januára 2021 ministrom sociálnej bezpečnosti Kórejskej ľudovodemokratickej republiky (KĽDR), od roku 2018 do januára 2021 bol veliteľom generálneho štábu Kórejskej ľudovej armády (KĽA).
                                                Ministerstvo sociálnej bezpečnosti KĽDR (predtým označované ako ministerstvo ľudovej bezpečnosti alebo ministerstvo verejnej bezpečnosti) je jednou z hlavných inštitúcií zodpovedných za vykonávanie represívnych bezpečnostných politík KĽDR vrátane vedenia výsluchov a trestanie osôb, ktoré sa pokúsili o „nelegálny“ útek z KĽDR. Ministerstvo sociálnej bezpečnosti je prostredníctvom svojho nápravného výboru zodpovedné najmä za prevádzku trestaneckých táborov a krátkodobých pracovných detenčných centier, v ktorých sú väzni/zadržiavané osoby úmyselne vystavované hladovaniu a inému neľudskému zaobchádzaniu.

                                                22. 3. 2021

                                                Ri Yong Gil je ako minister sociálnej bezpečnosti zodpovedný za závažné porušovanie ľudských práv v KĽDR, najmä za mučenia a iné kruté, neľudské alebo ponižujúce zaobchádzanie alebo trestanie, mimosúdne a svojvoľné popravy a zabitia a popravy a zabitia bez riadneho konania, nedobrovoľné zmiznutia osôb a svojvoľné zatýkanie a zadržiavanie, ako aj rozšírené nútené práce a sexuálne násilie voči ženám.
                                                Ri Yong Gil je ako bývalý náčelník generálneho štábu KĽA zodpovedný aj za rozsiahle závažné porušovanie ľudských práv zo strany KĽA.

                                                11.

                                                Mohammed Khalifa AL-KANI (alias Mohamed Khalifa Abderrahim Shaqaqi AL-KANI, Mohammed AL-KANI, Muhammad Omar AL-KANI)

                                                الكاني خليفة محمد (v arabčine)

                                                Funkcia(-e): Veliteľ milícií Kaniyat
                                                Dátum narodenia: 3. 5. 1979
                                                Štátna príslušnosť: Líbya
                                                Č. cestovného pasu: F86JKFJF
                                                Pohlavie: mužské

                                                Mohammed Khalifa Al-Kani je veliteľom milícií Kaniyat, ktoré od roku 2015 do júna 2020 kontrolovali líbyjské mesto Tarhuna. Z titulu svojej funkcie dohliada na všetky činnosti milícií Kaniyat. Od roku 2015 do júna 2020 je vo svojej funkcii veliteľa milícií Kaniyat zodpovedný za závažné zneužívanie ľudských práv v Líbyi, najmä za mimosúdne zabitia a nedobrovoľné zmiznutia osôb.
                                                Mohammed Khalifa Al-Kani a príslušníci milície Kaniyat utiekli začiatkom júna 2020 do východnej Líbye. Potom boli v Tarhuni objavené viaceré masové hroby, ktorých existencia je pripisovaná milíciám Kaniyat.

                                                22. 3. 2021

                                                12.

                                                Abderrahim AL-KANI (alias Abdul-Rahim AL-KANI, Abd-al-Rahim AL-KANI)

                                                الرحيم الكاني عبد (v arabčine)

                                                Funkcia(-e): člen milícií Kaniyat
                                                Dátum narodenia: 7. 9. 1997
                                                Štátna príslušnosť: Líbya
                                                Č. cestovného pasu: PH3854LY
                                                Identifikačné číslo: 119970331820
                                                Pohlavie: mužské

                                                Abderrahim Al-Kani je kľúčovým členom milícií Kaniyat a bratom veliteľa milícií Kaniyat Mohammeda Khalifa Al-Khaniho. Milície Kaniyat od roku 2015 do júna 2020 kontrolovali líbyjské mesto Tarhuna.
                                                Abderrahim Al-Kani je zodpovedný za vnútornú bezpečnosť pre milície Kaniyat. V tejto funkcii je od roku 2015 do júna 2020 zodpovedný za závažné zneužívanie ľudských práv v Líbyi, najmä za mimosúdne zabitia a nedobrovoľné zmiznutia osôb.

                                                22. 3. 2021

                                                Abderrahim Al-Kani a príslušníci milície Kaniyat utiekli začiatkom júna 2020 do východnej Líbye. Potom boli v Tarhuni objavené viaceré masové hroby, ktorých existencia je pripisovaná milíciám Kaniyat.

                                                13.

                                                Aiub Vakhaevich KATAEV
                                                (alias Ayubkhan Vakhaevich KATAEV)

                                                Аюб Вахаевич КАТАЕВ (alias Аюбхан Вахаевич КАТАЕВ)
                                                (v ruštine)

                                                Funkcia(-e): Vedúci odboru ministerstva vnútra Ruskej federácie v meste Argun v Čečenskej republike.
                                                Dátum narodenia: 1. 12. 1984 alebo 1. 12. 1980
                                                Štátna príslušnosť: Rusko
                                                Pohlavie: mužské

                                                Vedúci odboru ministerstva vnútra Ruskej federácie v meste Argun v Čečenskej republike.

                                                22. 3. 2021

                                                Aiub Kataev vo funkcii vedúceho odboru ministerstva vnútra Ruskej federácie v meste Argun dohliada na činnosť miestnych orgánov štátnej bezpečnosti a polície. V tejto funkcii osobne dohliada na rozsiahle a systematické prenasledovanie v Čečensku, ktoré sa začalo v roku 2017. Represálie sú zamerané na lesby, gejov, bisexuálne, transrodové a intersexuálne (LGBTI) osoby, osoby, ktoré sú považované za osoby patriace do skupiny LGBTI osôb, a iné osoby, ktoré sú podozrievané, že sú oponentmi hlavy Čečenskej republiky Ramzana Kadyrova. Aiub Kataev a zložky pod jeho velením sú zodpovedné za závažné porušovanie ľudských práv v Rusku, najmä za mučenie a iné kruté, neľudské alebo ponižujúce zaobchádzanie, svojvoľné zatýkanie a zadržiavanie a mimosúdne alebo svojvoľné popravy a zabitia.

                                                Podľa viacerých svedkov Aiub Kataev osobne dohliadal na mučenie zadržaných osôb a zúčastňoval sa na ňom.

                                                14.

                                                Abuzaid (Abuzayed) Dzhandarovich VISMURADOV

                                                Абузайд Джандарович ВИСМУРАДОВ (v ruštine)

                                                Funkcia(-e): Veliteľ tímu „Terek“ špeciálnej jednotky rýchleho nasadenia (SOBR), podpredseda vlády Čečenskej republiky, neoficiálny osobný strážca hlavy Čečenskej republiky Ramzana Kadyrova
                                                Dátum narodenia: 24. 12. 1975
                                                Miesto narodenia: Akhmat-Yurt/Khosi-Yurt, bývalá Čečensko-Ingušská autonómna sovietska socialistická republika (ASSR), v súčasnosti Čečenská republika (Ruská federácia)
                                                Štátna príslušnosť: Rusko
                                                Pohlavie: mužské

                                                Veliteľ tímu „Terek“ špeciálnej jednotky rýchleho nasadenia (SOBR), podpredseda vlády Čečenskej republiky, neoficiálny osobný strážca hlavy Čečenskej republiky Ramzana Kadyrova.
                                                Abuzaid Vismuradov je od mája 2012 veliteľom tímu „Terek“ špeciálnej jednotky SOBR. V tejto funkcii osobne dohliada na rozsiahle a systematické prenasledovanie v Čečensku, ktoré sa začalo v roku 2017. Represálie sú zamerané na lesby, gejov, bisexuálne, transrodové a intersexuálne (LGBTI) osoby, osoby, ktoré sú považovaní za osoby patriace do skupiny LGBTI osôb, a iné osoby, ktoré sú podozrievané, že sú oponentmi hlavy Čečenskej republiky Ramzana Kadyrova.

                                                22. 3. 2021

                                                Abuzaid Vismuradov a tím „Terek“ pod jeho velením sú zodpovedné za závažné porušovanie ľudských práv v Rusku, najmä za mučenie a iné kruté, neľudské alebo ponižujúce zaobchádzanie, svojvoľné zatýkanie a zadržiavanie a mimosúdne a svojvoľné zabitia a popravy.
                                                Podľa viacerých svedkov Abuzaid Vismuradov osobne dohliadal na mučenie zadržaných osôb a zúčastňoval sa na ňom. Je blízkym spolupracovníkom hlavy Čečenskej republiky Ramzana Kadyrova, ktorý mnoho rokov vedie kampaň represálií proti svojim politickým oponentom.

                                                15.

                                                Gabriel Moses LOKUJO

                                                -

                                                Funkcia(-e): Generálmajor Ľudových obranných síl Južného Sudánu (South Sudan People’s Defense Forces – SSPDF)
                                                Štátna príslušnosť: Južný Sudán
                                                Pohlavie: mužské

                                                Generálmajor Ľudových obranných síl Južného Sudánu (South Sudan People’s Defense Forces – SSPDF).
                                                Gabriel Moses Lokujo je zodpovedný za závažné porušovanie ľudských práv v Južnom Sudáne, najmä za mimosúdne a svojvoľné popravy a zabitia a popravy a zabitia bez riadneho konania.
                                                V máji 2020 boli traja dôstojníci Sudánskej ľudovej oslobodzovacej armády v opozícii (SPLA-IO) unesení a popravení na rozkaz generálmajora Lokuja.

                                                22. 3. 2021“

                                                Generálmajor Lokujo v septembri 2020 dezertoval zo SPLA-IO k SSPDF a je zodpovedný za následné strety vo výcvikom stredisku Moroto a jeho okolí na juhu štátu Central Equatoria. Dôsledkom uvedených stretov bolo viacero mŕtvych a zranených na oboch stranách v poslednom štvrťroku 2020 a došlo aj k vysídleniu civilného obyvateľstva, najmä v oblasti Kajo-Keji štátu Central Equatoria. Ozbrojené sily generálmajora Lokuja zostali v tejto oblasti, z ktorej boli hlásené viaceré ďalšie strety a naďalej je ohrozená bezpečnosť a ochrana civilných komunít.

                        2.

                        Na zoznam právnických osôb uvedený v časti B („Právnické osoby, subjekty a orgány“) sa dopĺňajú tieto záznamy:

                                    Názov (Prepis do latinského písma)

                                    Názov

                                    Identifikačné údaje

                                    Odôvodnenie zaradenia do zoznamu

                                    Dátum zaradenia do zoznamu

                                    „1.

                                    Xinjiang Production and Construction Corps Public Security Bureau (Úrad verejnej bezpečnosti Výrobného a stavebného zboru Sin-ťiang)

                                    新疆生产建设兵团公安局
                                    (v čínštine)

                                    Adresa: 106 Guangming Road, Urumqi, Xinjiang Uyghur Autonomous Region (XUAR), Čína
                                    Telefón: +86 991 598 8114

                                    Úrad verejnej bezpečnosti Výrobného a stavebného zboru Sin-ťiang je zodpovedný za vykonávanie všetkých politík XPCC týkajúcich sa otázok bezpečnosti vrátane riadenia detenčných centier. XPCC je hospodárska a polovojenská organizácia vlastnená štátom v čínskej Ujgurskej autonómnej oblasti Sin-ťiang, ktorá vykonáva správnu moc a kontroluje hospodársku činnosť v oblasti Sin-ťiang.

                                    22. 3. 2021

                                    Úrad verejnej bezpečnosti XPCC je ako organizácia zodpovedná za politiky bezpečnosti v rámci XPCC zodpovedný za závažné porušovanie ľudských práv v Číne, najmä za rozsiahle zadržiavanie Ujgurov a osôb z iných moslimských etnických menšín a ponižujúce zaobchádzanie s nimi, ako aj systematické porušovanie ich slobody náboženského vyznania a viery, okrem iného v súvislosti s vykonávaním rozsiahleho programu sledovania, zadržiavania a indoktrinácie zameraného na moslimské etnické menšiny zo strany XPCC.
                                    V rámci uvedeného programu využíva XPCC Ujgurov a osoby z iných moslimských etnických menšín na nútené práce, a to najmä na bavlníkových plantážach. Úrad verejnej bezpečnosti XPCC je ako organizácia zodpovedná za politiky bezpečnosti v rámci XPCC zodpovedný systematické využívanie nútených prác.

                                    2.

                                    Central Public Prosecutor’s Office alias Office of the Prosecutor of the Democratic People’s Republic of Korea (DPRK) (Ústredná prokuratúra)

                                    조선민주주의인민공화국 중앙검찰소 (v kórejčine)

                                    Ústredná prokuratúra je inštitúcia, ktorá vykonáva dozor nad všetkými trestnými konaniami v Kórejskej ľudovodemokratickej republike (KĽDR) vrátane vyšetrovania, výsluchov, väzby a súdneho konania.

                                    22. 3. 2021

                                    Ústredná prokuratúra sa používa na stíhanie a trestanie osôb za politické prehrešky v zásadne nespravodlivých konaniach. Nesie tiež inštitucionálnu zodpovednosť za závažné porušovanie ľudských práv v bežných väzniciach a ústavoch na výkon väzby určených na výsluchy tým, že sa jej nedarí presadzovať práva osôb vo väzbe a odsúdených vo výkone trestu odňatia slobody. V úzkej spolupráci s ministerstvom štátnej bezpečnosti a ministerstvom sociálnej bezpečnosti nesie zodpovednosť za závažné porušovanie ľudských práv páchané bezpečnostným aparátom KĽDR, najmä za mučenie a iné kruté, neľudské alebo ponižujúce zaobchádzanie alebo trestanie, mimosúdne a svojvoľné popravy a zabitia a popravy a zabitia bez riadneho konania, nedobrovoľné zmiznutia osôb a svojvoľné zatýkanie a zadržiavanie a dáva im legitimitu.

                                    3.

                                    Kaniyat Militia (predtým 7th Brigade, Tarhuna 7t Brigade, Tarhuna Brigade) (alias 9th Brigade, Al-Kani Militia, Al-Kaniyat, Kani Brigade, Kaniat, Kaniyat, Kanyat)

                                    مليشيا كانيات (v arabčine)

                                    Milície Kaniyat sú líbyjské milície, ktoré od roku 2015 do júna 2020 kontrolovali líbyjské mesto Tarhuna. Po tom, ako príslušníci milícií v júni 2020 utiekli do východnej Líbye, boli v Tarhuni objavené viaceré masové hroby. Milície Kaniyat sú zodpovedné za závažné zneužívanie ľudských práv v Líbyi, najmä za mimosúdne zabitia a nedobrovoľné zmiznutia osôb.

                                    22. 3. 2021

                                    4.

                                    National Security Office (alias National Security Agency) of the Government of Eritrea (Národný bezpečnostný úrad alias Národná bezpečnostná agentúra eritrejskej vlády)

                                    -

                                    Vedie ho generálmajor Abraha Kassa.

                                    Národný bezpečnostný úrad (alias Národná bezpečnostná agentúra) eritrejskej vlády vedie generálmajor Abraha Kassa a dozerá naň kancelária prezidenta. Národný bezpečnostný úrad je rozčlenený na šesť kancelárií, ktoré sú rozdelené na tri sekcie zodpovedné za spravodajské informácie, zatýkanie a výsluchy. Národný bezpečnostný úrad je zodpovedný za závažné porušovanie ľudských práv v Eritrei, najmä za svojvoľné zatýkanie, mimosúdne zabitia, nedobrovoľné zmiznutia osôb a mučenie, ktoré páchajú jeho agenti.

                                    22. 3. 2021“


title: Vykonávacie nariadenie Rady (EÚ) 2021/480 z 22. marca 2021, ktorým sa vykonáva nariadenie (EÚ) č. 401/2013 o reštriktívnych opatreniach voči Mjanmarsku/Barme

text:
                  22.3.2021

                  SK

                  Úradný vestník Európskej únie

                  LI 99/15

         VYKONÁVACIE NARIADENIE RADY (EÚ) 2021/480
         z 22. marca 2021,
         ktorým sa vykonáva nariadenie (EÚ) č. 401/2013 o reštriktívnych opatreniach voči Mjanmarsku/Barme
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 401/2013 z 2. mája 2013 o reštriktívnych opatreniach voči Mjanmarsku/Barme a o zrušení nariadenia (ES) č. 194/2008 (1), a najmä na jeho článok 4i,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 2. mája 2013 prijala nariadenie (EÚ) č. 401/2013.

                     (2)

                     Rada vo svojich záveroch, ktoré prijala 22. februára 2021, mimoriadne dôrazne odsúdila vojenský prevrat, ku ktorému v Mjanmarsku/Barme došlo 1. februára 2021. Vyzvala v nich na deeskaláciu krízy prostredníctvom okamžitého zrušenia výnimočného stavu, obnovenie legitímnej civilnej vlády a začatie činnosti novozvoleného parlamentu

                     (3)

                     Rada tiež vyzvala vojenské orgány, aby prepustili prezidenta, štátnu radkyňu a všetky osoby, ktoré boli v súvislosti s prevratom zadržané alebo zatknuté. Rada uviedla, že trvá na tom, aby sa musí zabezpečiť nerušené fungovanie telekomunikácií, zaručiť uplatňovanie slobody slova, združovania a zhromažďovania a prístup k informáciám a že sa musia dodržiavať zásady právneho štátu a ľudské práva. Odsúdila vojenskú a policajnú represiu proti pokojným demonštrantom a vyzvala, aby štátne orgány prejavovali maximálnu zdržanlivosť a aby sa všetky strany zdržali násilia v súlade s medzinárodným právom.

                     (4)

                     V záveroch Rady sa zdôraznilo, že Únia je pripravená prijať v reakcii na vojenský prevrat reštriktívne opatrenia.

                     (5)

                     Po násilných zásahoch proti pokojným demonštrantom, ku ktorým došlo v celej krajine, odsúdil vysoký predstaviteľ Únie pre zahraničné veci a bezpečnostnú politiku 28. februára 2021 násilné represie a vyzval vojenské orgány, aby okamžite prestali proti civilistom používať násilie a umožnili obyvateľstvu uplatniť jeho právo na slobodu prejavu a slobodu zhromažďovania.

                     (6)

                     V tejto súvislosti a vzhľadom na pretrvávajúcu závažnú situáciu v Mjanmarsku/Barme by sa na zoznam fyzických a právnických osôb, subjektov a orgánov, na ktoré sa vzťahujú reštriktívne oparenia, uvedený v prílohe IV k nariadeniu (EÚ) č. 401/2013 malo zaradiť 11 osôb.

                     (7)

                     Príloha IV k nariadeniu (EÚ) č. 401/2013 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha IV k nariadeniu (EÚ) č. 401/2013 sa mení tak, ako sa uvádza v prílohe k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. marca 2021

                  Za Radu

                  predseda

               J. BORRELL FONTELLES

            (1)  Ú. v. EÚ L 121, 3.5.2013, s. 1.

            PRÍLOHA
            Na zoznam fyzických a právnických osôb, subjektov a orgánov uvedený v prílohe IV k nariadeniu (EÚ) č. 401/2013 sa dopĺňajú tieto osoby:

                           Meno

                           Identifikačné údaje

                           Dôvody

                           Dátum zaradenia do zoznamu

                           „15.

                           Min Aung Hlaing

                           Dátum narodenia: 3. júla 1956
                           Miesto narodenia: Tavoy, Mjanmarsko/Barma
                           Štátna príslušnosť: Mjanmarsko
                           Národné identifikačné číslo: 12/SAKHANA(N)020199
                           Pohlavie: muž

                           Min Aung Hlaing je od roku 2011 hlavný veliteľ Mjanmarských ozbrojených síl (Tatmadaw). Je predsedom Štátnej administratívnej rady (SAC) a členom Národnej obrannej a bezpečnostnej rady (NDSC).
                           Mjanmarské ozbrojené sily (Tatmadaw) pod vedením hlavného veliteľa Mina Aunga Hlainga uskutočnili 1. februára 2021 v Mjanmarsku/Barme prevrat tým, že nerešpektovali výsledky volieb z 8. novembra 2020 a zvrhli demokraticky zvolenú vládu. Viceprezident Myint Swe, konajúci ako úradujúci prezident, vyhlásil v rámci prevratu 1. februára výnimočný stav a preniesol legislatívne, výkonné a súdne právomoci na hlavného veliteľa obranných síl generála Mina Aunga Hlainga. 2. februára bola vytvorená SAC, aby vykonávala uvedené právomoci, čím sa demokraticky zvolenej vláde zabránilo vo vykonávaní jej mandátu.

                           22. 3. 2021

                           Tým, že v rámci svojej osoby sústreďuje všetky právomoci, je hlavný veliteľ Min Aung Hlaing ako predseda rady SAC priamo zapojený do rozhodovania a zodpovedný za rozhodnutia týkajúce sa výkonu funkcií štátu, a je preto zodpovedný za podkopávanie demokracie a právneho štátu v Mjanmarsku/Barme.
                           SAC okrem toho prijala rozhodnutia obmedzujúce právo na slobodu prejavu vrátane prístupu k informáciám a na pokojné zhromažďovanie. Vojenské sily a orgány, konajúce pod vedením SAC, spáchali od 1. februára 2021 závažné porušenia ľudských práv: zabíjanie civilného obyvateľstva a neozbrojených protestujúcich, obmedzovanie slobody zhromažďovania a prejavu, okrem iného obmedzením prístupu k internetu, a svojvoľným zatýkaním a zadržiavaním lídrov opozície a odporcov prevratu.
                           Ako predseda SAC je hlavný veliteľ Min Aung Hlaing priamo zodpovedný za tieto represívne rozhodnutia a za závažné porušovanie ľudských práv.

                           OSN a medzinárodné organizácie občianskej spoločnosti informovali v roku 2018 o hrubom porušovaní ľudských práv a závažnom porušovaní medzinárodného humanitárneho práva voči Rohingom v Kačjinskom štáte, Jakchainskom štáte a Šanskom štáte zo strany vojenských a policajných síl od roku 2011 a konštatovali, že mnohé z týchto porušení predstavujú najzávažnejšie zločiny podľa medzinárodného práva. Ako hlavný veliteľ ozbrojených síl Tatmadaw od roku 2011 nesie Min Aung Hlaing za toto závažné porušovanie práv Rohingov priamu zodpovednosť.

                           16.

                           Myint Swe

                           Dátum narodenia: 24. mája 1951
                           Štátna príslušnosť: Mjanmarsko
                           Pohlavie: muž

                           Generálporučík Myint Swe je členom Mjanmarských ozbrojených síl (Tatmadaw) a do 1. februára 2021 bol nimi vymenovaným viceprezidentom. 1. februára sa Myint Swe spolu s ďalšími členmi Tatmadaw zúčastnil zasadnutia Národnej obrannej a bezpečnostnej rady (NDSC). Zasadnutie rady NDSC bolo protiústavné, keďže sa ho nezúčastnili jej civilní členovia. Myint Swe bol na tomto zasadnutí vyhlásený za úradujúceho prezidenta. Myint Swe následne vyhlásil výnimočný stav a legislatívne, výkonné a súdne právomoci odovzdal hlavnému veliteľovi obranných síl Minovi Aungovi Hlaingovi. Pri vyhlásení výnimočného stavu nebol dodržaný náležitý postup, keďže podľa ústavy môže výnimočný stav vyhlásiť iba prezident.
                           Tým, že prijal svoje menovanie za úradujúceho prezidenta a preniesol legislatívne, súdne a výkonné právomoci na hlavného veliteľa, prispel Myint Swe k zvrhnutiu demokraticky zvolenej vlády a nesie preto zodpovednosť za podkopávanie demokracie a právneho štátu v Mjanmarsku/Barme.

                           22. 3. 2021

                           17.

                           Soe Win

                           Dátum narodenia: 1. marca 1960
                           Štátna príslušnosť: Mjanmarsko
                           Pohlavie: muž

                           Soe Win je od roku 2011 zástupca hlavného veliteľa Mjanmarských ozbrojených síl (Tatmadaw). Je podpredsedom Štátnej administratívnej rady (SAC) a členom Národnej obrannej a bezpečnostnej rady (NDSC).
                           Mjanmarské ozbrojené sily (Tatmadaw) pod vedením hlavného veliteľa Mina Aunga Hlainga uskutočnili 1. februára 2021 v Mjanmarsku prevrat tým, že nerešpektovali výsledky volieb z 8. novembra 2020 a zvrhli demokraticky zvolenú vládu. Viceprezident Myint Swe, konajúci ako úradujúci prezident, vyhlásil v rámci prevratu 1. februára výnimočný stav a preniesol legislatívne, výkonné a súdne právomoci na hlavného veliteľa obranných síl generála Mina Aunga Hlainga. 2. februára bola vytvorená SAC, aby vykonávala uvedené právomoci, čím sa demokraticky zvolenej vláde zabránilo vo vykonávaní jej mandátu.

                           22. 3. 2021

                           Ako podpredseda SAC je zástupca hlavného veliteľa Soe Win priamo zapojený do rozhodovania a zodpovedný za rozhodnutia týkajúce sa výkonu funkcií štátu, a je preto zodpovedný za podkopávanie demokracie a právneho štátu v Mjanmarsku/Barme.
                           SAC okrem toho prijala rozhodnutia obmedzujúce právo na slobodu prejavu vrátane prístupu k informáciám a na pokojné zhromažďovanie. Vojenské sily a orgány, konajúce pod vedením SAC, spáchali od 1. februára 2021 závažné porušenia ľudských práv: zabíjanie civilného obyvateľstva a neozbrojených protestujúcich, obmedzovanie slobody zhromažďovania a prejavu, okrem iného obmedzením prístupu k internetu, a svojvoľným zatýkaním a zadržiavaním lídrov opozície a odporcov prevratu.
                           Ako podpredseda SAC je zástupca hlavného veliteľa Soe Win priamo zodpovedný za tieto represívne rozhodnutia a za závažné porušovanie ľudských práv.

                           OSN a medzinárodné organizácie občianskej spoločnosti informovali v roku 2018 o hrubom porušovaní ľudských práv a závažnom porušovaní medzinárodného humanitárneho práva voči Rohingom v Kačjinskom štáte, Jakchainskom štáte a Šanskom štáte zo strany vojenských a policajných síl od roku 2011 a konštatovali, že mnohé z týchto porušení predstavujú najzávažnejšie zločiny podľa medzinárodného práva. Ako zástupca hlavného veliteľa ozbrojených síl Tatmadaw od roku 2011 nesie Soe Win zodpovednosť za toto závažné porušovanie práv Rohingov.

                           18.

                           Sein Win

                           Dátum narodenia: 24. júla 1956
                           Miesto narodenia: Pyin Oo Lwin, Mjanmarsko/Barma
                           Štátna príslušnosť: Mjanmarsko
                           Pohlavie: muž

                           Generálporučík Sein Win je členom ozbrojených síl Tatmadaw a bývalý minister obrany (od 24. augusta 2015 do 1. februára 2021). 1. februára sa spolu s ďalšími členmi Tatmadaw zúčastnil zasadnutia Národnej obrannej a bezpečnostnej rady (NDSC). Zasadnutie rady NDSC bolo protiústavné, keďže sa ho nezúčastnili jej civilní členovia. Myint Swe bol na tomto zasadnutí vyhlásený za úradujúceho prezidenta. Myint Swe následne vyhlásil výnimočný stav a legislatívne, výkonné a súdne právomoci odovzdal hlavnému veliteľovi obranných síl Minovi Aungovi Hlaingovi. Pri vyhlásení výnimočného stavu nebol dodržaný náležitý postup, keďže podľa ústavy môže výnimočný stav vyhlásiť iba prezident.
                           Svojou účasťou na zasadnutí NDSC, na ktorom sa rozhodlo o vyhlásení výnimočného stavu a odovzdaní legislatívnych, výkonných a súdnych právomocí štátu hlavnému veliteľovi obranných síl prispel Sein Win k nerešpektovaniu výsledkov volieb z 8. novembra 2020 a k zvrhnutiu demokraticky zvolenej vlády. Je preto zodpovedný za podkopávanie demokracie a právneho štátu v Mjanmarsku/Barme.

                           22. 3. 2021

                           OSN a medzinárodné organizácie občianskej spoločnosti informovali v roku 2018 o hrubom porušovaní ľudských práv a závažnom porušovaní medzinárodného humanitárneho práva voči Rohingom v Kačjinskom štáte, Jakchainskom štáte a Šanskom štáte zo strany vojenských a policajných síl od roku 2011 a konštatovali, že mnohé z týchto porušení predstavujú najzávažnejšie zločiny podľa medzinárodného práva. Ako minister obrany od 24. augusta 2015 do 1. februára 2021 nesie Soe Win zodpovednosť za toto závažné porušovanie práv Rohingov.

                           19.

                           Thein Soe
                           (alias U Thein Soe)

                           Dátum narodenia: 23. januára 1952
                           Miesto narodenia: Kani, Mjanmarsko/Barma
                           Štátna príslušnosť: Mjanmarsko
                           Pohlavie: muž

                           Thein Soe bol 2. februára 2021 vymenovaný za predsedu štátnej volebnej komisie (UEC). Tým, že prijal túto funkciu v nadväznosti na vojenský prevrat z 1. februára 2021, a z dôvodu jeho konania vo funkcii predsedu UEC, najmä zrušenia výsledkov volieb bez akýchkoľvek dôkazov o podvodoch, sa Thein Soe priamo podieľal na činoch podkopávajúcich demokraciu a právny štát v Mjanmarsku/Barme.

                           22. 3. 2021

                           20.

                           Mya Tun Oo

                           Dátum narodenia: 4. alebo 5. mája 1961
                           Štátna príslušnosť: Mjanmarsko
                           Pohlavie: muž

                           Generál Mya Tun Oo je členom Mjanmarských ozbrojených síl (Tatmadaw). 1. februára 2021 bol vymenovaný za ministra obrany a je členom Štátnej administratívnej rady (SAC).
                           Mjanmarské ozbrojené sily (Tatmadaw) pod vedením hlavného veliteľa Mina Aunga Hlainga uskutočnili 1. februára 2021 v Mjanmarsku prevrat tým, že nerešpektovali výsledky volieb z 8. novembra 2020 a zvrhli demokraticky zvolenú vládu. Viceprezident Myint Swe, konajúci ako úradujúci prezident, vyhlásil v rámci prevratu 1. februára výnimočný stav a preniesol legislatívne, výkonné a súdne právomoci na hlavného veliteľa obranných síl generála Mina Aunga Hlainga. 2. februára bola vytvorená SAC, aby vykonávala uvedené právomoci, čím sa demokraticky zvolenej vláde zabránilo vo vykonávaní jej mandátu.
                           Generál Mya Tun Oo je ako člen SAC priamo zapojený do rozhodovania a zodpovedný za rozhodnutia týkajúce sa výkonu funkcií štátu, a je preto zodpovedný za podkopávanie demokracie a právneho štátu v Mjanmarsku/Barme.

                           22. 3. 2021

                           SAC okrem toho prijala rozhodnutia obmedzujúce právo na slobodu prejavu vrátane prístupu k informáciám a na pokojné zhromažďovanie. Vojenské sily a orgány, konajúce pod vedením SAC, spáchali od 1. februára 2021 závažné porušenia ľudských práv: zabíjanie civilného obyvateľstva a neozbrojených protestujúcich, obmedzovanie slobody zhromažďovania a prejavu, okrem iného obmedzením prístupu k internetu, a svojvoľným zatýkaním a zadržiavaním lídrov opozície a odporcov prevratu.
                           Ako člen SAC je generál Mya Tun Oo priamo zodpovedný za tieto represívne rozhodnutia a za závažné porušovanie ľudských práv.
                           OSN a medzinárodné organizácie občianskej spoločnosti informovali v roku 2018 o hrubom porušovaní ľudských práv a závažnom porušovaní medzinárodného humanitárneho práva voči Rohingom v Kačjinskom štáte, Jakchainskom štáte a Šanskom štáte zo strany vojenských a policajných síl od roku 2011 a konštatovali, že mnohé z týchto porušení predstavujú najzávažnejšie zločiny podľa medzinárodného práva. Mya Tun Oo bol od augusta 2016 do svojho vymenovania za ministra obrany náčelníkom ústredného štábu Mjanmarských ozbrojených síl (Tatmadaw), čo je v rámci ozbrojených síl tretia najvyššia pozícia. V rámci tejto funkcie vykonával dohľad nad vojenskými operáciami v Jakchainskom štáte a koordinoval rozličné ozbrojené sily vrátane pozemných, námorných a vzdušných síl, ako aj použitie delostrelectva. Je preto zodpovedný za uvedené závažné porušovanie práv Rohingov.

                           21.

                           Dwe Aung Lin

                           Dátum narodenia:
                           31. mája 1962
                           Štátna príslušnosť: Mjanmarsko
                           Pohlavie: muž

                           Generálporučík Dwe Aung Lin je členom Mjanmarských ozbrojených síl (Tatmadaw) a tajomníkom Štátnej administratívnej rady (SAC).
                           Mjanmarské ozbrojené sily (Tatmadaw) pod vedením hlavného veliteľa Mina Aunga Hlainga uskutočnili 1. februára 2021 v Mjanmarsku prevrat tým, že nerešpektovali výsledky volieb z 8. novembra 2020 a zvrhli demokraticky zvolenú vládu. Viceprezident Myint Swe, konajúci ako úradujúci prezident, vyhlásil v rámci prevratu 1. februára výnimočný stav a preniesol legislatívne, výkonné a súdne právomoci na hlavného veliteľa obranných síl generála Mina Aunga Hlainga. 2. februára bola vytvorená SAC, aby vykonávala uvedené právomoci, čím sa demokraticky zvolenej vláde zabránilo vo vykonávaní jej mandátu.
                           Generálporučík Dwe Aung Lin bol 2. februára 2021 vymenovaný za tajomníka SAC, v ktorej mene vydal rozkazy. Nariadil okrem iného prepustenie osôb z úradných funkcií, do ktorých boli vymenované zákonne zvolenou vládou, ako aj personálne výmeny v Mjanmarskej volebnej komisii.
                           Generálporučík Dwe Aung Lin je ako člen a tajomník SAC priamo zapojený do rozhodovania a zodpovedný za rozhodnutia týkajúce sa výkonu funkcií štátu, a je preto zodpovedný za podkopávanie demokracie a právneho štátu v Mjanmarsku/Barme.

                           22. 3. 2021

                           SAC okrem toho prijala rozhodnutia obmedzujúce právo na slobodu prejavu vrátane prístupu k informáciám a na pokojné zhromažďovanie. Vojenské sily a orgány, konajúce pod vedením SAC, spáchali od 1. februára 2021 závažné porušenia ľudských práv: zabíjanie civilného obyvateľstva a neozbrojených protestujúcich, obmedzovanie slobody zhromažďovania a prejavu, okrem iného obmedzením prístupu k internetu, a svojvoľným zatýkaním a zadržiavaním lídrov opozície a odporcov prevratu.
                           Ako člen a tajomník SAC je generálporučík Dwe Aung Lin priamo zodpovedný za tieto represívne rozhodnutia a za závažné porušovanie ľudských práv.

                           22.

                           Ye Win Oo

                           Dátum narodenia: 21. februára 1966
                           Štátna príslušnosť: Mjanmarsko
                           Pohlavie: muž

                           Generálporučík Ye Win Oo je členom Mjanmarských ozbrojených síl (Tatmadaw) a spoločným tajomníkom Štátnej administratívnej rady (SAC).
                           Mjanmarské ozbrojené sily (Tatmadaw) pod vedením hlavného veliteľa Mina Aunga Hlainga uskutočnili 1. februára 2021 v Mjanmarsku prevrat tým, že nerešpektovali výsledky volieb z 8. novembra 2020 a zvrhli demokraticky zvolenú vládu. Viceprezident Myint Swe, konajúci ako úradujúci prezident, vyhlásil v rámci prevratu 1. februára výnimočný stav a preniesol legislatívne, výkonné a súdne právomoci na hlavného veliteľa obranných síl generála Mina Aunga Hlainga. 2. februára bola vytvorená SAC, aby vykonávala uvedené právomoci, čím sa demokraticky zvolenej vláde zabránilo vo vykonávaní jej mandátu.

                           22. 3. 2021

                           Generálporučík Ye Win Oo bol za spoločného tajomníka SAC vymenovaný 2. februára 2021. Generálporučík Ye Win Oo je ako člen a spoločný tajomník SAC priamo zapojený do rozhodovania a zodpovedný za rozhodnutia týkajúce sa výkonu funkcií štátu, a je preto zodpovedný za podkopávanie demokracie a právneho štátu v Mjanmarsku/Barme.
                           SAC okrem toho prijala rozhodnutia obmedzujúce právo na slobodu prejavu vrátane prístupu k informáciám a na pokojné zhromažďovanie. Mjanmarské bezpečnostné sily a orgány, konajúce pod vedením SAC, spáchali od 1. februára 2021 závažné porušenia ľudských práv: zabíjanie civilného obyvateľstva a neozbrojených protestujúcich, obmedzovanie slobody zhromažďovania a prejavu, okrem iného obmedzením prístupu k internetu, a svojvoľným zatýkaním a zadržiavaním lídrov opozície a odporcov prevratu.
                           Ako člen a spoločný tajomník SAC je generálporučík Ye Win Oo za tieto represívne rozhodnutia a za závažné porušovanie ľudských práv priamo zodpovedný.

                           23.

                           Maung Maung Kyaw

                           Dátum narodenia: 23. júla 1964
                           Štátna príslušnosť: Mjanmarsko
                           Pohlavie: muž

                           Generál Maung Maung Kyaw je členom Mjanmarských ozbrojených síl (Tatmadaw) a členom Štátnej administratívnej rady (SAC).
                           Mjanmarské ozbrojené sily (Tatmadaw) pod vedením hlavného veliteľa Mina Aunga Hlainga uskutočnili 1. februára 2021 v Mjanmarsku prevrat tým, že nerešpektovali výsledky volieb z 8. novembra 2020 a zvrhli demokraticky zvolenú vládu. Viceprezident Myint Swe, konajúci ako úradujúci prezident, vyhlásil v rámci prevratu 1. februára výnimočný stav a preniesol legislatívne, výkonné a súdne právomoci na hlavného veliteľa obranných síl generála Mina Aunga Hlainga. 2. februára bola vytvorená SAC, aby vykonávala uvedené právomoci, čím sa demokraticky zvolenej vláde zabránilo vo vykonávaní jej mandátu.
                           Generál Maung Maung Kyaw je ako člen SAC priamo zapojený do rozhodovania a zodpovedný za rozhodnutia týkajúce sa výkonu funkcií štátu, a je preto zodpovedný za podkopávanie demokracie a právneho štátu v Mjanmarsku/Barme.

                           22. 3. 2021

                           SAC okrem toho prijala rozhodnutia obmedzujúce právo na slobodu prejavu vrátane prístupu k informáciám a na pokojné zhromažďovanie. Vojenské sily a orgány, konajúce pod vedením SAC, spáchali od 1. februára 2021 závažné porušenia ľudských práv: zabíjanie civilného obyvateľstva a neozbrojených protestujúcich, obmedzovanie slobody zhromažďovania a prejavu, okrem iného obmedzením prístupu k internetu, a svojvoľným zatýkaním a zadržiavaním lídrov opozície a odporcov prevratu.
                           Ako člen SAC je generál Maung Maung Kyaw za tieto represívne rozhodnutia a za závažné porušovanie ľudských práv priamo zodpovedný.

                           24.

                           Moe Myint Tun

                           Dátum narodenia: 24. mája 1968
                           Štátna príslušnosť: Mjanmarsko
                           Pohlavie: muž

                           Generálporučík Moe Myint Tun je členom Mjanmarských ozbrojených síl (Tatmadaw) a členom Štátnej administratívnej rady (SAC).
                           Mjanmarské ozbrojené sily (Tatmadaw) pod vedením hlavného veliteľa Mina Aunga Hlainga uskutočnili 1. februára 2021 v Mjanmarsku prevrat tým, že nerešpektovali výsledky volieb z 8. novembra 2020 a zvrhli demokraticky zvolenú vládu. Viceprezident Myint Swe, konajúci ako úradujúci prezident, vyhlásil v rámci prevratu 1. februára výnimočný stav a preniesol legislatívne, výkonné a súdne právomoci na hlavného veliteľa obranných síl generála Mina Aunga Hlainga. 2. februára bola vytvorená SAC, aby vykonávala uvedené právomoci, čím sa demokraticky zvolenej vláde zabránilo vo vykonávaní jej mandátu.
                           Generálporučík Moe Myint Tun je ako člen SAC priamo zapojený do rozhodovania a zodpovedný za rozhodnutia týkajúce sa výkonu funkcií štátu, a je preto zodpovedný za podkopávanie demokracie a právneho štátu v Mjanmarsku/Barme.

                           22. 3. 2021

                           SAC okrem toho prijala rozhodnutia obmedzujúce právo na slobodu prejavu vrátane prístupu k informáciám a na pokojné zhromažďovanie. Vojenské sily a orgány, konajúce pod vedením SAC, spáchali od 1. februára 2021 závažné porušenia ľudských práv: zabíjanie civilného obyvateľstva a neozbrojených protestujúcich, obmedzovanie slobody zhromažďovania a prejavu, okrem iného obmedzením prístupu k internetu, a svojvoľným zatýkaním a zadržiavaním lídrov opozície a odporcov prevratu.
                           Ako člen SAC je generálporučík Moe Myint Tun za tieto represívne rozhodnutia a za závažné porušovanie ľudských práv priamo zodpovedný.
                           OSN a medzinárodné organizácie občianskej spoločnosti informovali v roku 2018 o hrubom porušovaní ľudských práv a závažnom porušovaní medzinárodného humanitárneho práva voči Rohingom v Kačjinskom štáte, Jakchainskom štáte a Šanskom štáte zo strany vojenských a policajných síl od roku 2011 a konštatovali, že mnohé z týchto porušení predstavujú najzávažnejšie zločiny podľa medzinárodného práva. Generálporučík Moe Myint Tun slúžil ako veliteľ úradu špeciálnych operácií (BSO)-6 a do roku 2019 bol náčelníkom armádneho štábu Mjanmarských ozbrojených síl (Tatmadaw). V rámci tejto funkcie dohliadal na operácie v Jakchainskom štáte. Je preto zodpovedný za uvedené závažné porušovanie práv Rohingov.

                           25.

                           Than Hlaing

                           Dátum narodenia:
                           Štátna príslušnosť: Mjanmarsko
                           Pohlavie: muž

                           Generálporučík Than Hlaing je členom Mjanmarských ozbrojených síl (Tatmadaw). 2. februára 2021 bol vymenovaný za námestníka ministra vnútra a policajného prezidenta.
                           Mjanmarské ozbrojené sily (Tatmadaw) pod vedením hlavného veliteľa Mina Aunga Hlainga uskutočnili 1. februára 2021 v Mjanmarsku prevrat tým, že nerešpektovali výsledky volieb z 8. novembra 2020 a zvrhli demokraticky zvolenú vládu. Viceprezident Myint Swe, konajúci ako úradujúci prezident, vyhlásil v rámci prevratu 1. februára výnimočný stav a preniesol legislatívne, výkonné a súdne právomoci na hlavného veliteľa obranných síl generála Mina Aunga Hlainga. 2. februára bola vytvorená SAC, aby vykonávala uvedené právomoci, čím sa demokraticky zvolenej vláde zabránilo vo vykonávaní jej mandátu.
                           Generálporučík Than Hlaing, ktorého vymenovala SAC, sa podieľa na činnostiach a politike, ktoré podkopávajú demokraciu a právny štát v Mjanmarsku/Barme, ako aj na činnostiach ohrozujúcich mier, bezpečnosť a stabilitu Mjanmarska/Barmy a takéto činnosti podporoval.

                           22. 3. 2021“

                           Policajné sily podliehajúce generálporučíkovi Thanovi Hlaingovi okrem toho spáchali od 1. februára 2021 závažné porušenia ľudských práv: zabíjanie civilného obyvateľstva a neozbrojených protestujúcich, obmedzovanie slobody zhromažďovania a prejavu, svojvoľné zatýkanie a zadržiavanie lídrov opozície a odporcov prevratu. Ako námestník ministra vnútra a policajný prezident je generálporučík Than Hlaing priamo zodpovedný za rozhodnutia týkajúce sa represií a násilia, ktoré páchajú policajné zložky na pokojných demonštrantoch, a je preto zodpovedný za závažné porušovanie ľudských práv v Mjanmarsku/Barme.


title: Vykonávacie nariadenie Komisie (EÚ) 2021/484 zo 16. marca 2021, ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení „Burrata di Andria“ (CHZO)

text:
                  23.3.2021

                  SK

                  Úradný vestník Európskej únie

                  L 100/1

         VYKONÁVACIE NARIADENIE KOMISIE (EÚ) 2021/484
         zo 16. marca 2021,
         ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení „Burrata di Andria“ (CHZO)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 53 ods. 1 prvým pododsekom nariadenia (EÚ) č. 1151/2012 Komisia preskúmala žiadosť Talianska o schválenie zmeny špecifikácie chráneného označenia pôvodu „Burrata di Andria“ zapísaného do registra na základe vykonávacieho nariadenia Komisie (EÚ) 2016/2103 (2).

                     (2)

                     Vzhľadom na to, že nejde o nepodstatnú zmenu v zmysle článku 53 ods. 2 nariadenia (EÚ) č. 1151/2012, Komisia danú žiadosť o zmenu uverejnila v zmysle článku 50 ods. 2 písm. a) uvedeného nariadenia v Úradnom vestníku Európskej únie (3).

                     (3)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, zmena špecifikácie by sa mala schváliť,

               PRIJALA TOTO NARIADENIE:

            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Burrata di Andria“ (CHZO) sa schvaľuje.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 16. marca 2021

                  Za Komisiu

                  v mene predsedníčky

               Janusz WOJCIECHOWSKI

                  člen Komisie

            (1)  Ú. v. EÚ L 343, 14.12.2012, s. 1.

            (2)  Vykonávacie nariadenie Komisie (EÚ) 2016/2103 z 21. novembra 2016, ktorým sa do Registra chránených označení pôvodu a chránených zemepisných označení zapisuje názov [Burrata di Andria (CHZO)] (Ú. v. EÚ L 327, 2.12.2016, s. 16).

            (3)  Ú. v. EÚ C 408, 27.11.2020, s. 9.


title: Vykonávacie nariadenie Komisie (EÚ) 2021/506 z 23. marca 2021 o povolení metántiolu ako kŕmnej doplnkovej látky pre všetky druhy zvierat (Text s významom pre EHP)

text:
                  24.3.2021

                  SK

                  Úradný vestník Európskej únie

                  L 102/4

         VYKONÁVACIE NARIADENIE KOMISIE (EÚ) 2021/506
         z 23. marca 2021
         o povolení metántiolu ako kŕmnej doplnkovej látky pre všetky druhy zvierat
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
         keďže:

                     (1)

                     V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení. V článku 10 ods. 2 uvedeného nariadenia sa stanovuje prehodnotenie doplnkových látok povolených podľa smernice Rady 70/524/EHS (2).

                     (2)

                     Metántiol bol povolený bez časového obmedzenia v súlade so smernicou 70/524/EHS ako kŕmna doplnková látka pre všetky druhy zvierat. Uvedená doplnková látka bola následne zapísaná do registra kŕmnych doplnkových látok ako existujúci výrobok, a to v súlade s článkom 10 ods. 1 písm. b) nariadenia (ES) č. 1831/2003.

                     (3)

                     V súlade s článkom 10 ods. 2 nariadenia (ES) č. 1831/2003 v spojení s jeho článkom 7 bola predložená žiadosť o prehodnotenie metántiolu ako kŕmnej doplnkovej látky pre všetky druhy zvierat.

                     (4)

                     Žiadateľ požiadal o zaradenie uvedenej doplnkovej látky do kategórie doplnkových látok „senzorické doplnkové látky“ a funkčnej skupiny „aromatické zlúčeniny“. K žiadosti boli priložené údaje a doklady vyžadované podľa článku 7 ods. 3 nariadenia (ES) č. 1831/2003.

                     (5)

                     Európsky úrad pre bezpečnosť potravín (ďalej len „úrad“) v stanoviskách zo 17. apríla 2013 (3) a z 30. septembra 2020 (4) skonštatoval, že metántiol nemá za navrhovaných podmienok používania negatívny účinok na zdravie zvierat, zdravie ľudí ani životné prostredie. Takisto dospel k záveru, že doplnková látka by sa mala považovať za dráždivú pre pokožku, oči a dýchacie cesty a že nemožno vyvodiť žiadne závery o kožnej senzibilizácii. Komisia sa preto domnieva, že by sa mali prijať primerané ochranné opatrenia s cieľom zabrániť negatívnym účinkom na zdravie ľudí, najmä pokiaľ ide o používateľov doplnkovej látky. Úrad nepovažuje za potrebné stanoviť osobitné požiadavky na monitorovanie po umiestnení na trh. Zároveň overil správu o metóde analýzy kŕmnych doplnkových látok v krmive predloženú referenčným laboratóriom zriadeným nariadením (ES) č. 1831/2003.

                     (6)

                     Z posúdenia metántiolu vyplýva, že podmienky povolenia stanovené v článku 5 nariadenia (ES) č. 1831/2003 sú splnené. Používanie metántiolu by sa preto malo povoliť podľa prílohy k tomuto nariadeniu.

                     (7)

                     S cieľom umožniť lepšiu kontrolu by sa mali stanoviť určité obmedzenia a podmienky. Keďže bezpečnostné dôvody si nevyžadujú stanovenie maximálneho obsahu a vzhľadom na prehodnotenie, ktoré úrad vykonal, by sa na etikete príslušnej doplnkovej látky mal uvádzať jej odporúčaný obsah. Pre prípady prekročenia uvedeného obsahu by sa na etikete premixov mali uvádzať určité informácie.

                     (8)

                     To, že sa príslušná látka nesmie používať vo vode určenej na pitie, nevylučuje jej používanie v kŕmnej zmesi podávanej vodou.

                     (9)

                     Keďže sa z bezpečnostných dôvodov nevyžaduje okamžité uplatňovanie zmien podmienok povolenia metántiolu, je vhodné umožniť zainteresovaným stranám prechodné obdobie, aby sa pripravili na plnenie nových požiadaviek vyplývajúcich z povolenia.

                     (10)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Povolenie
            Látka špecifikovaná v prílohe, ktorá patrí do kategórie doplnkových látok „senzorické doplnkové látky“ a do funkčnej skupiny „aromatické zlúčeniny“, sa za podmienok stanovených v uvedenej prílohe povoľuje ako doplnková látka vo výžive zvierat.

            Článok 2
            Prechodné opatrenia

               1.   Látku špecifikovanú v prílohe, ako aj premixy obsahujúce uvedenú látku vyrobené a označené pred 13. októbrom 2021 v súlade s pravidlami platnými pred 13. aprílom 2021 možno aj naďalej uvádzať na trh a používať až do vyčerpania existujúcich zásob.

               2.   Kŕmne zmesi a kŕmne suroviny obsahujúce látku uvedenú v prílohe, ktoré sú vyrobené a označené pred 13. aprílom 2022 v súlade s pravidlami platnými pred 13. aprílom 2021, možno naďalej uvádzať na trh a používať až do vyčerpania existujúcich zásob, ak sú pre zvieratá, ktoré sú určené na výrobu potravín.

               3.   Kŕmne zmesi a kŕmne suroviny obsahujúce látku uvedenú v prílohe, ktoré sú vyrobené a označené pred 13. aprílom 2023 v súlade s pravidlami platnými pred 13. aprílom 2021, možno naďalej uvádzať na trh a používať až do vyčerpania existujúcich zásob, ak sú pre zvieratá, ktoré nie sú určené na produkciu potravín.

            Článok 3
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. marca 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 268, 18.10.2003, s. 29.

            (2)  Smernica Rady 70/524/EHS z 23. novembra 1970 o doplnkových látkach v krmivách (Ú. v. ES L 270, 14.12.1970, s. 1).

            (3)  Vestník EFSA (EFSA Journal) (2013) 11(5):3208.

            (4)  Vestník EFSA (EFSA Journal) (2020) 18(11):6288.

            PRÍLOHA

                        Identifikačné číslo doplnkovej látky

                        Doplnková látka

                        Zloženie, chemický vzorec, opis, analytická metóda

                        Druh alebo kategória zvierat

                        Maximálny vek

                        Minimálny obsah

                        Maximálny obsah

                        Iné ustanovenia

                        Koniec platnosti povolenia

                        v mg účinnej látky/kg kompletného krmiva s obsahom vlhkosti 12 %

                           Kategória: senzorické doplnkové látky Funkčná skupina: aromatické zlúčeniny

                        2b12003

                        Metántiol

                           Zloženie doplnkovej látky

                        Metántiol

                           Charakteristika účinnej látky

                        Metántiol
                        vyrobený chemickou syntézou
                        Čistota: minimálne 98 %
                        Chemický vzorec: CH4S
                        Číslo CAS: 74-93-1
                        FLAVIS č.: 12.003

                        Všetky druhy zvierat

                        –

                        –

                        –

                                    1.

                                    Doplnková látka sa pridáva do krmiva vo forme premixu.

                                    2.

                                    V návode na použitie doplnkovej látky a premixov sa musia uviesť podmienky skladovania a stabilita pri tepelnom ošetrení.

                                    3.

                                    Na etikete doplnkovej látky sa musí uvádzať:
                                    „Odporúčaný maximálny obsah účinnej látky v kompletnom krmive s obsahom vlhkosti 12 %: 0,05 mg/kg.“

                                    4.

                                    Na etikete premixov sa musí uvádzať funkčná skupina, identifikačné číslo, názov a pridané množstvo účinnej látky, ak obsah účinnej látky v kompletnom krmive s obsahom vlhkosti 12 % prekročí: 0,05 mg/kg.

                                    5.

                                    Pre používateľov doplnkovej látky a premixov stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká pri vdychovaní, kontakte s pokožkou alebo očami. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami vrátane ochrannej dýchacej masky a prostriedkov na ochranu pokožky a očí.

                        13.4.2031

                           Analytická metóda  (1)

                        Stanovenie metántiolu v kŕmnej doplnkovej látke a v aromatických premixoch:
                        plynová chromatografia s hmotnostnou spektrometriou s uzamknutými retenčnými časmi GC-MS-RTL.

               (1)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports.


title: Vykonávacie nariadenie Komisie (EÚ) 2021/518 z 18. marca 2021, ktorým sa do registra zapisuje zemepisné označenie liehoviny podľa článku 30 ods. 2 nariadenia Európskeho parlamentu a Rady (EÚ) 2019/787 „Vasi vadkörte pálinka“

text:
                  25.3.2021

                  SK

                  Úradný vestník Európskej únie

                  L 104/34

         VYKONÁVACIE NARIADENIE KOMISIE (EÚ) 2021/518
         z 18. marca 2021,
         ktorým sa do registra zapisuje zemepisné označenie liehoviny podľa článku 30 ods. 2 nariadenia Európskeho parlamentu a Rady (EÚ) 2019/787
         „Vasi vadkörte pálinka“
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/787 zo 17. apríla 2019 o definovaní, popise, prezentácii a označovaní liehovín, používaní názvov liehovín pri prezentácii a označovaní iných potravín, ochrane zemepisných označení liehovín, používaní etylalkoholu a destilátov poľnohospodárskeho pôvodu v alkoholických nápojoch a o zrušení nariadenia (ES) č. 110/2008 (1), a najmä na jeho článok 30 ods. 2,
         keďže:

                     (1)

                     Komisia v súlade s článkom 17 ods. 5 nariadenia Európskeho parlamentu a Rady (ES) č. 110/2008 (2) preskúmala žiadosť Maďarska zo 14. októbra 2016 o zápis zemepisného označenia „Vasi vadkörte pálinka“ do registra.

                     (2)

                     Nariadenie (EÚ) 2019/787, ktorým sa nahrádza nariadenie (ES) č. 110/2008, nadobudlo účinnosť 25. mája 2019. V súlade s článkom 49 ods. 1 uvedeného nariadenia sa kapitola III nariadenia (ES) č. 110/2008 o zemepisných označeniach zrušuje s účinnosťou od 8. júna 2019.

                     (3)

                     Komisia dospela k záveru, že žiadosť je v súlade s nariadením (ES) č. 110/2008, a preto v zmysle článku 17 ods. 6 uvedeného nariadenia uverejnila v Úradnom vestníku Európskej únie (3) hlavné špecifikácie technickej dokumentácie v súlade s článkom 50 ods. 4 prvým pododsekom nariadenia (EÚ) 2019/787.

                     (4)

                     Komisii nebola oznámená žiadna námietka v zmysle článku 27 ods. 1 nariadenia (EÚ) 2019/787.

                     (5)

                     Preto by sa označenie „Vasi vadkörte pálinka“ malo zapísať do registra ako zemepisné označenie,

               PRIJALA TOTO NARIADENIE:

            Článok 1
            Zemepisné označenie „Vasi vadkörte pálinka“ sa zapisuje do registra. V súlade s článkom 30 ods. 4 nariadenia (EÚ) 2019/787 sa týmto nariadením udeľuje názvu „Vasi vadkörte pálinka“ ochrana podľa článku 21 nariadenia (EÚ) 2019/787.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Toto nariadenie je záväzné v celom rozsahu a priamo uplatniteľné vo všetkých členských štátoch.

            V Bruseli 18. marca 2021

                  Za Komisiu

                  v mene predsedníčky

               Janusz WOJCIECHOWSKI

                  člen Komisie

            (1)  Ú. v. EÚ L 130, 17.5.2019, s. 1.

            (2)  Nariadenie Európskeho parlamentu a Rady (ES) č. 110/2008 z 15. januára 2008 o definovaní, popise, prezentácii, označovaní a ochrane zemepisných označení liehovín a o zrušení nariadenia (EHS) č. 1576/89 (Ú. v. EÚ L 39, 13.2.2008, s. 16).

            (3)  Ú. v. EÚ C 417, 2.12.2020, s. 59.


title: Vykonávacie nariadenie Komisie (EÚ) 2021/519 z 24. marca 2021, ktorým sa mení vykonávacie nariadenie (EÚ) 2015/1375, pokiaľ ide o testovanie na trichinely pri nepárnokopytníkoch a výnimku pre Spojené kráľovstvo z testovania na trichinely pri domácich ošípaných (Text s významom pre EHP)

text:
                  25.3.2021

                  SK

                  Úradný vestník Európskej únie

                  L 104/36

         VYKONÁVACIE NARIADENIE KOMISIE (EÚ) 2021/519
         z 24. marca 2021,
         ktorým sa mení vykonávacie nariadenie (EÚ) 2015/1375, pokiaľ ide o testovanie na trichinely pri nepárnokopytníkoch a výnimku pre Spojené kráľovstvo z testovania na trichinely pri domácich ošípaných
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (1), a najmä na jeho článok 18 ods. 8 prvý pododsek písm. a),
         keďže:

                     (1)

                     V nariadení (EÚ) 2017/625 sa stanovujú pravidlá vykonávania úradných kontrol, ako aj opatrenia, ktoré majú príslušné orgány prijímať v súvislosti s výrobou produktov živočíšneho pôvodu určených na ľudskú spotrebu.

                     (2)

                        Trichinella je parazit, ktorý môže byť prítomný v mäse vnímavých druhov, napr. ošípaných a koní, a po konzumácii nakazeného mäsa vyvoláva u ľudí choroby pochádzajúce z potravín. Vykonávacím nariadením Komisie (EÚ) 2015/1375 (2) sa stanovujú osobitné predpisy na úradné kontroly trichinel v mäse vrátane podmienok na výnimky z testovania na trichinely pri vstupe mäsa domácich ošípaných do Únie.

                     (3)

                     Európsky úrad pre bezpečnosť potravín prijal 6. júna 2013 vedecké stanovisko o nebezpečenstvách pre zdravie ľudí, ktorých sa má týkať prehliadka mäsa (nepárnokopytníky) (3). V uvedenom stanovisku sa odporúča kontrola trichinel pri všetkých nepárnokopytníkoch (nielen pri koňoch, ale aj pri somároch a muloch) s tým, že ide o vysokú prioritu. Vykonávacím nariadením Komisie (EÚ) 2019/627 (4) sa preto stanovuje povinné testovanie na prítomnosť parazitov rodu Trichinella v telách všetkých nepárnokopytníkov. Vykonávacím nariadením (EÚ) 2015/1375 sa stanovuje povinné testovanie koní a iných vnímavých druhov. Z dôvodov konzistentnosti a s cieľom vyhnúť sa akejkoľvek nejednoznačnosti by sa malo aj vykonávacie nariadenie (EÚ) 2015/1375 namiesto koní vzťahovať na nepárnokopytníky.

                     (4)

                     Nariadením Komisie (EÚ) č. 206/2010 (5) sa povoľuje vstup mäsa domácich ošípaných zo Spojeného kráľovstva do Únie. V uvedenom nariadení sa uvádza, že pri Spojenom kráľovstve sa uplatňuje výnimka z testovania na trichinely v prípade jatočných tiel a mäsa neodstavených domácich ošípaných vo veku menej ako päť týždňov v súlade s článkom 3 ods. 2 vykonávacieho nariadenia (EÚ) 2015/1375.

                     (5)

                     Delegovaným nariadením Komisie (EÚ) 2020/692 (6) sa zrušuje nariadenie (EÚ) č. 206/2010 s účinnosťou od 21. apríla 2021. Vzhľadom na uvedené zrušenie sa vykonávacím nariadením Komisie (EÚ) 2020/1478 (7) s účinnosťou od 21. apríla 2021 k vykonávaciemu nariadeniu (EÚ) 2015/1375 dopĺňa príloha VII, v ktorej sa uvádzajú tretie krajiny uplatňujúce výnimku z testovania na trichinely, uvedenú v článku 13 ods. 2 vykonávacieho nariadenia (EÚ) 2015/1375.

                     (6)

                     Spojené kráľovstvo poskytlo 12. januára 2021 informácie, že z historických údajov o nepretržitom testovaní vykonanom na populácii zabitých domácich ošípaných vyplýva aspoň 95-percentná spoľahlivosť, že prevalencia parazitov rodu Trichinella nepresahuje 1 na milión v danej populácii v súlade s článkom 3 ods. 3 písm. b) vykonávacieho nariadenia (EÚ) 2015/1375. Spojené kráľovstvo okrem toho informovalo Komisiu o svojom zámere uplatniť výnimku z testovania na trichinely v prípade jatočných tiel a mäsa domácich ošípaných, keď zvieratá pochádzajú z chovu, ktorý je úradne uznaný za chov uplatňujúci kontrolované podmienky ustajnenia v súlade s prílohou IV k uvedenému vykonávaciemu nariadeniu.

                     (7)

                     Spojené kráľovstvo by preto malo byť uvedené v prílohe VII k vykonávaciemu nariadeniu (EÚ) 2015/1375 bez toho, aby bolo dotknuté uplatňovanie práva Únie na Spojené kráľovstvo a v ňom, pokiaľ ide o Severné Írsko, v súlade s článkom 5 ods. 4 protokolu o Írsku/Severnom Írsku k Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu v spojení s prílohou 2 k uvedenému protokolu.

                     (8)

                     Príloha VII k vykonávaciemu nariadeniu (EÚ) 2015/1375 by sa mala zmeniť s cieľom zohľadniť uplatňovanie výnimiek stanovených v článku 3 ods. 2 a 3 uvedeného vykonávacieho nariadenia zo strany Spojeného kráľovstva.

                     (9)

                     Vykonávacie nariadenie (EÚ) 2015/1375 by sa preto malo zodpovedajúcim spôsobom zmeniť.

                     (10)

                     Keďže nariadenie (EÚ) č. 206/2010 sa zrušuje s účinnosťou od 21. apríla 2021 a vykonávacím nariadením (EÚ) 2020/1478 sa s účinnosťou od uvedeného dátumu dopĺňa príloha VII k vykonávaciemu nariadeniu (EÚ) 2015/1375, záznam Spojeného kráľovstva v danej prílohe by sa mal takisto uplatňovať od toho istého dátumu.

                     (11)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Vykonávacie nariadenie (EÚ) 2015/1375 sa mení takto:

                        1.

                        Článok 2 sa mení takto:

                                    a)

                                    Prvý pododsek odseku 2 sa nahrádza takto:
                                    „Z jatočných tiel nepárnokopytníkov, diviakov a iných druhov chovných alebo voľne žijúcich zvierat vnímavých na infestáciu trichinelami sa systematicky odoberajú vzorky na bitúnkoch alebo v prevádzkarňach na manipuláciu so zverou ako súčasť prehliadky post mortem.“

                                    b)

                                    Odsek 3 sa nahrádza takto:

                                       „3.   Kým nie sú k dispozícii výsledky vyšetrenia na trichinely, a za podmienky, že prevádzkovateľ potravinárskeho podniku zaručuje úplnú vysledovateľnosť, sa môžu jatočné telá domácich ošípaných a nepárnokopytníkov sekať na najviac šesť dielov na bitúnku alebo v rozrábkarni, ktorá sa nachádza v rovnakých priestoroch.“

                        2.

                        V prílohe III sa úvodná veta a písmená a) a b) nahrádzajú takto:
                        „Mäso nepárnokopytníkov, mäso z voľne žijúcej zveri a iné mäso, ktoré by mohlo obsahovať parazity rodu Trichinella, sa musí vyšetriť v súlade s jednou z tráviacich metód špecifikovaných v kapitole I alebo II prílohy I, s týmito zmenami:

                                    a)

                                    vzorky vážiace aspoň 10 g sa odoberajú z jazykového alebo bráničného svalu nepárnokopytníkov a z predlaktia, jazyka alebo bránice diviakov;

                                    b)

                                    v prípade nepárnokopytníkov, u ktorých takéto svaly chýbajú, sa musí odobrať väčšia vzorka z bráničného piliera v mieste prechodu do šľachovitej časti. Tento sval musí byť očistený od spojivového tkaniva a tuku;“.

                        3.

                        V prílohe IV kapitole II sa písmeno b) nahrádza takto:

                                    „b)

                                    Počet testov a výsledky testovania na trichinely u domácich ošípaných, diviakov, nepárnokopytníkov, zveri a iných vnímavých zvierat sa predložia v súlade s prílohou IV k smernici 2003/99/ES. Údaje o domácich ošípaných musia zahŕňať prinajmenšom tieto konkrétne informácie týkajúce sa:

                                                i)

                                                testovania zvierat chovaných v kontrolovaných podmienkach ustajnenia;

                                                ii)

                                                testovania chovných prasníc, kancov a ošípaných vo výkrme.“

                        4.

                        Príloha VII sa nahrádza takto:

                              „PRÍLOHA VII
                              Tretie krajiny alebo ich regióny uplatňujúce výnimky uvedené v článku 13 ods. 2

                                          Kód ISO Krajiny

                                          Tretia krajina alebo jej regióny

                                          Poznámky

                                          GB

                                          Spojené kráľovstvo  (*1)

                                          Uplatňovanie výnimiek stanovených v článku 3 ods. 2 a 3

                        “

            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Článok 1 ods. 4 sa uplatňuje od 21. apríla 2021.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. marca 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 95, 7.4.2017, s. 1.

            (2)  Vykonávacie nariadenie Komisie (EÚ) 2015/1375 z 10. augusta 2015, ktorým sa ustanovujú osobitné predpisy na úradné kontroly trichinel v mäse (Ú. v. EÚ L 212, 11.8.2015, s. 7).

            (3)  Vestník EFSA (EFSA Journal) (2013) 11(6):3263.

            (4)  Vykonávacie nariadenie Komisie (EÚ) 2019/627 z 15. marca 2019, ktorým sa stanovujú jednotné praktické opatrenia na vykonávanie úradných kontrol produktov živočíšneho pôvodu určených na ľudskú spotrebu v súlade s nariadením Európskeho parlamentu a Rady (EÚ) 2017/625 a ktorým sa mení nariadenie Komisie (ES) č. 2074/2005, pokiaľ ide o úradné kontroly (Ú. v. EÚ L 131, 17.5.2019, s. 51).

            (5)  Nariadenie Komisie (EÚ) č. 206/2010 z 12. marca 2010, ktorým sa ustanovujú zoznamy tretích krajín, území alebo ich častí, z ktorých sa povoľuje vstup určitých zvierat a čerstvého mäsa do Európskej únie, a požiadavky na vydávanie veterinárnych osvedčení (Ú. v. EÚ L 73, 20.3.2010, s. 1).

            (6)  Delegované nariadenie Komisie (EÚ) 2020/692 z 30. januára 2020, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o pravidlá týkajúce sa vstupu zásielok určitých zvierat, zárodočných produktov a produktov živočíšneho pôvodu do Únie a ich premiestňovania a zaobchádzania s nimi po ich vstupe do Únie (Ú. v. EÚ L 174, 3.6.2020, s. 379).

            (7)  Vykonávacie nariadenie Komisie (EÚ) 2020/1478 zo 14. októbra 2020, ktorým sa mení vykonávacie nariadenie (EÚ) 2015/1375, pokiaľ ide o odber vzoriek, referenčnú metódu detekcie a dovozné podmienky v súvislosti s kontrolou trichinel (Ú. v. EÚ L 338, 15.10.2020, s. 7).

            (*1)  V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a Európskeho spoločenstva pre atómovú energiu, a najmä s článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu, odkazy na Spojené kráľovstvo nezahŕňajú na účely tejto prílohy Severné Írsko.